**REGANOSA RECIBE O PREMIO AO MELLOR CASO DE ÉXITO DE TRANSFERENCIA DE TECNOLOXÍA EN GALICIA 2016**

* **Foi galardoada por Ganeso, aplicación de software desenvolvido coa USC para optimizar a rede de transporte de gas natural**

**Santiago, 17 de novembro de 2016.**

Reganosa protagonizou o mellor caso de éxito de transferencia tecnolóxica de 2016 en Galicia. Así o recoñeceron a Real Academia Galega de Ciencias e a Axencia Galega de Innovación ao outorgarlle á compañía o seu premio anual por este concepto. A entrega oficial do galardón foi realizada esta tarde en Santiago polo conselleiro de Economía, Francisco Conde, ao director xeral de Reganosa, Emilio Bruquetas.

Reganosa, empresa dedicada ao transporte e regasificación de gas natural con sede en Mugardos, recibiu o galardón pola súa colaboración co Instituto Tecnolóxico de Matemática Industrial, das tres universidades de Galicia, para o desenvolvemento de Ganeso. Esta é unha innovadora ferramenta que permite a xestión integral das redes de gas baixo criterios de máxima eficiencia. O premio para a empresa ten carácter honorífico, mentres que o grupo de investigación recibe 6.000 euros polo seu esforzo no campo da transferencia de tecnoloxía.

O software desenvolvido polos investigadores da USC en colaboración con técnicos de Reganosa dotou á compañía gasista de capacidades especiais no desenvolvemento de infraestructuras, xa que permite analizar cal é o deseño óptimo para operar a rede gasista de modo eficiente e establecer un modelo de transporte de gas en toda España. O equipo de científicos universitarios estivo liderado polos profesores Alfredo Bermúdez de Castro e Julio González.

*“Para desenvolver Ganeso combinamos o coñecemento que Reganosa tiña do sistema gasista co coñecemento teórico matemático do máis alto nivel co que contan os investigadores do ITMATI”*, explicou Emilio Bruquetas, para quen sería moi difícil atopar no mercado unha combinación similar. Como exemplo do bo funcionamento da súa colaboración sinalou que *“continuamos traballando xuntos para incorporar novos módulos que nos permitan mellorar a ferramenta, algúns deles pioneros”*.

Ganeso fixo posible que a compañía galega participe na definición do futuro das infraestructuras gasistas españolas e europeas, e converteuse nun activo fundamental para a presenza de Reganosa no mercado internacional, onde asesora en proxectos relacionados coa planificación e posta en marcha de infraestructuras en diversos países.

O director xeral de Reganosa, Emilio Bruquetas, sinalou no seu discurso de agradecimiento do galardón que *“a transferencia tecnolóxica entre universidade e empresa debe continuar impulsándose, ao amparo dos programas da Xunta de Galicia, convertendo as universidades e os seus centros de investigación no departamento de I+D+i do tecido produtivo galego”*.

Tamén agradeceu a Francisco Conde, encargado de entregar o premio, o esforzo que a Consellería de Economía está realizando para lanzar a “industria 4.0”, e lembrou que *“o coñecemento e a innovación son factores chave para xerar valor e dar resposta aos desafíos dun mercado cada día máis globalizado, polo que o traballo conxunto de Administración, universidades e empresas será esencial nos próximos anos para o desenvolvemento socioeconómico de Galicia”.*

Os galardóns, creados hai un ano co obxectivo recoñecer as mellores prácticas de transferencia de coñecemento procedente dos organismos de investigación ao tecido produtivo, alcanzan así a súa segunda edición. Neste sentido o presidente da Real Academia Galega de Ciencias, Miguel Ángel Ríos, confirmou a vontade de dar continuidade a este certamen.